Д-Р ИВАН МАДЖАРОВ: "САМОСТОЯТЕЛНИТЕ ПРАКТИКИ НА ПРОФЕСИОНАЛИСТИТЕ ПО ЗДРАВНИ ГРИЖИ ЩЕ РЕГЛАМЕНТИРАТ ОТГОВОРНОСТТА ИМ"
НАЧАЛО Новини Д-Р ИВАН МАДЖАРОВ: "САМОСТОЯТЕЛНИТЕ ПРАКТИКИ НА ПРОФЕСИОНАЛИСТИТЕ ПО ЗДРАВНИ ГРИЖИ ЩЕ РЕГЛАМЕНТИРАТ ОТГОВОР�...
Добавен: 30 август, 2019 09:08
При спазване на правомощията, които за специалистите по здравни грижи са определени с Наредба 1, не виждам повод за притеснение в позволението да имат регламентирани самостоятелни практики. Това каза пред Zdrave.net председателят на Българския лекарски съюз (БЛС) д-р Иван Маджаров по повод предложенията на МЗ за регламентирани самостоятелни практики на медицинските сестри и акушерките.
В крайна сметка и сега съществуват такива практики. Много сестри и акушерки посещават домовете на болни, извършват превръзки, правят манипулации, действия, които са в техните компетенции. Тук не става въпрос изобщо за изземване на функции на лекари. Когато има регламент всеки ще си носи отговорността за действията“, каза още д-р Маджаров.
Той припомни, че една от задачите на БЛС е да следи дали някой не предлага здравни услуги, които надвишават нивото му на компетентност.
Д-р Маджаров коментира и искането на фелдшерите за самостоятелни практика и съсловна организация. „Не е ясно защо искат да се делят, след като са съвсем малка група. За мен желанието им да бъдат напълно отделна организация е свързано с личностни амбиции на определени ръководители от тяхното сдружение. Не виждам как сдружение с толкова малко членове би могло да се издържа и да извършва рационална и ефективна съсловна дейност. Още повече, че и в момента те присъстват в БАПЗГ с представител в управителния съвет.